Charlotte Bagge Hansen (M), 2024-01-25:
Tak for ordet, formand.
Først vil jeg sige tak til hr. Søren Egge Rasmussen for dette forslag, og så vil jeg lige klappe ordføreren for forslagsstillerne lidt på skulderen og sige: Det kan godt være, at det er mange år, ordføreren har været dyrevelfærdsordfører, men selv om jeg er ny herinde, er jeg ikke et sekund i tvivl om, at ordføreren har været med til at præge det i den retning, at vi sidder og taler om de ting, vi gør nu, i forbindelse med dyrevelfærdsudspillet.
Så jeg er helt sikker på, at en del af det er ordførerens fortjeneste.
I Moderaterne sigter vi også imod at forbedre forholdene for dyrene i vores landbrugsproduktion og mener helt generelt, at dyr skal behandles med værdighed og respekt.
Vi er simpelt hen nødt til at fremme en højere standard for dyrevelfærden, og det gælder naturligvis også for slagtekyllinger.
Derfor er jeg også utrolig glad for, at forhandlingerne om en ny dyrevelfærdsaftale er startet.
Jeg vil gerne erklære mig enig i, at der er store udfordringer forbundet med produktionen af hurtigtvoksende kyllinger, også i Danmark.
Vi skal simpelt hen have udfaset kyllingeracer, som er hurtigtvoksende, og fremme langsomtvoksende kyllingeracer i stedet.
Det gjorde vi også klart sidste år, da heldigvis rigtig mange af Folketingets partier – jeg tror faktisk, at det var alle partier undtagen et – gik sammen om et forståelsespapir om at arbejde på at få udfaset de her hurtigtvoksende kyllingeracer i Danmark.
I Moderaterne er vi tilhængere af at søge løsninger på EU-niveau, og der er vi så ikke helt enige med forslagsstillerne.
Jeg mener, det er afgørende at arbejde på EU-niveau for at sikre lige konkurrencevilkår og forbedre dyrevelfærden på tværs af EU.
Den mest effektive måde at tackle denne udfordring på er at løse de fælles udfordringer i fællesskab.
Naturligvis skal vi presse på fra Danmarks side.
Derudover skal vi også tage højde for realiteterne i forhold til EU-retten og varernes fri bevægelighed.
Det er simpelt hen ikke muligt, at vi her i Danmark kan forhindre salg af kød fra hurtigtvoksende kyllinger fra andre EU-lande.
Herudover ønsker vi selvfølgelig heller ikke at flytte vores produktion og dermed arbejdspladser ud af Danmark.
Produktionen af hurtigtvoksende kyllinger udgør et kæmpekæmpestort marked globalt.
Det vil et forbud hos os desværre ikke ændre på.
For at begrænse salget af disse kyllinger og sikre bedre dyrevelfærd skal vi sørge for, at producenterne får gode muligheder for at omstille deres produktion, så de kun har langsomtvoksende kyllinger.
Hermed ligger der et kæmpestort benarbejde for at informere forbrugerne.
Jeg synes egentlig, der er rigtig mange, der har gjort et kæmpe stykke arbejde for at informere forbrugerne, men vi har ikke gjort det godt nok.
Det kan vi jo se i den købsadfærd, der er.
Kød fra hurtigtvoksende kyllinger er jo billigere, og det betyder, at det er svært at få forbrugerne med.
Når man laver de her interview med folk om, hvad de ønsker at købe, og hvilken kylling de vil have, så siger alle, at de vil have kyllingen med det gode liv.
Men når vi så går ud og måler i tal på, hvad der er af salg, så stemmer folks udsagn ikke overens med det.
Det er det billede, vi skal have ændret.
Vi har et kæmpeansvar.
Nu har Danpo været nævnt et par gange.
Jeg håber, de er klar til at give den en omgang mere.
Så lad os få oplyst en hel masse, både i form af et dyrevelfærdsmærke og ved ligesom at tale de mennesker op, der gør noget for det her, og anerkende det, så det bliver nemmere for folk at prioritere og vælge de her kyllinger, når de står nede ved køledisken.
Jeg glæder mig til, at vi fortsat skal arbejde i vores store, brede forligskreds med at forbedre dyrevelfærden for turbokyllinger og for en hel masse andre dyr.
Tak for jeres opmærksomhed.